མཁའ་འགྲོ་ཁྲོས་མའི་སྒོ་ནས་མེ་ཞགས་གཅོད་པ་ནི༔ ཐོག་མར་མེ་ཆས་རྣམས་སྟ་གོན་བྱས་ཏེ༔ སྦར་ཞིང་མཁའ་འགྲོ་སྡེ་ལྔར་བསྐྱེད་པ་དང་༔ འདེབས་རྫས་དྲག་སྔགས་ངར་བཏབ་ནུས་ལྡན་བསྒྲུབ༔ སྣང་སྲིད་འཁོར་འདས་རང་ལས་མི་གཞན་པའི༔ སྦྱང་ཚུལ་ཤེས་ཤིང་འདྲེ་བགེགས་གནོད་བྱེད་རྣམས༔ སེམས་ཀྱི་ཆོ་འཕྲུལ་ཙམ་ལས་དངོས་ཅན་དུ༔ ཕྱི་རུ་མི་དམིགས་ལྟ་བས་གཞི་བཟུང་ནས༔ རང་ཉིད་མ་ཅིག་ཁྲོས་མ་ནག་མོར་གསལ༔ སྤྲུལ་པ་འབུམ་ཕྲག་མཁའ་འགྲོ་ལས་ལ་འགྱེད༔ སྣང་སྲིད་སྣོད་བཅུད་ཡེ་ཤེས་མེ་ཡིས་གང་༔ གཉིས་སྣང་རྟོག་པའི་བུན་ལོང་དབྱིངས་སུ་བསྲེགས༔ ཐམས་ཅད་ཆོས་སྐུར་ཤེས་པའི་ངང་ཉིད་ལས༔ ཧཱུྃ༔ ང་ནི་ཁྲོས་མ་ནག་མོ་སྟེ༔ འཁོར་འདས་ཡོངས་ཀྱི་ཆེ་བཙན་མཆོག༔ སྣང་སྲིད་དུར་ཁྲོད་གཞལ་ཡས་ཁང་༔ སྒྲ་སྒྲགས་ཐམས་ཅད་རུ་ལུའི་སྒྲ༔ གཟུགས་སྣང་ཐམས་ཅད་མཁའ་འགྲོའི་དལ༔ མ་དག་འཁྲུལ་པའི་མིང་ཡང་མེད༔ གཟུང་འཛིན་རྟོག་པའི་རྒྱུས་སྐྱེད་ཅིང་༔ བདག་རྟོག་མ་རིག་ཉེར་ལེན་བདུད༔ ཐམས་ཅད་ཆོས་སྐུར་རོ་གཅིག་པའི༔ ཀུན་ཁྱབ་ཡེ་ཤེས་ཆེན་པོར་བཞེངས༔ ཁྲག་འཐུང་རོལ་པའི་དཀྱིལ་འཁོར་ནས༔ ཡེ་ཤེས་རོལ་རྩལ་ཐུན་མཚོན་འཁྲིགས༔ གློ་བུར་རྐྱེན་སྣང་ཐལ་བར་བརླག༔ ཧཱུྃ༔ དབུས་ཕྱོགས་སངས་རྒྱས་མཁའ་འགྲོ་མའི༔ ཐུགས་ལས་ཆོས་དབྱིངས་མཚོན་མེ་འཁྲིགས༔ ཡེ་ཤེས་འགགས་མེད་སྒྱུ་འཕྲུལ་གྱིས༔ གཏི་མུག་ཡེ་གྲོལ་ཀློང་དུ་བཤིག༔ ཕཊ་ཕཊ་ཕཊ༔ ཧཱུྃ༔ ཤར་ཕྱོགས་རྡོ་རྗེ་མཁའ་འགྲོ་མའི༔ ཐུགས་ལས་མེ་ལོང་མཚོན་མེ་འཁྲིགས༔ ཡེ་ཤེས་འགགས་མེད་སྒྱུ་འཕྲུལ་གྱིས༔ ཞེ་སྡང་རང་གྲོལ་ཀློང་དུ་བཤིག༔ ཕཊ་ཕཊ་ཕཊ༔ ཧཱུྃ༔ ལྷོ་ཕྱོགས་རིན་ཆེན་མཁའ་འགྲོ་མའི༔ ཐུགས་ལས་མཉམ་ཉིད་མཚོན་མེ་འཁྲིགས༔ ཡེ་ཤེས་འགགས་མེད་སྒྱུ་འཕྲུལ་གྱིས༔ ང་རྒྱལ་ཤར་གྲོལ་ཀློང་དུ་བཤིག༔ ཕཊ་ཕཊ་ཕཊ༔ ཧཱུྃ༔ ནུབ་ཕྱོགས་པདྨ་མཁའ་འགྲོ་མའི༔ ཐུགས་ལས་སོར་རྟོག་མཚོན་མེ་འཁྲིགས༔ ཡེ་ཤེས་འགགས་མེད་སྒྱུ་འཕྲུལ་གྱིས༔ ཕྲག་དོག་མཐའ་གྲོལ་ཀློང་དུ་བཤིག༔ ཕཊ་ཕཊ་ཕཊ༔ རང་སྣང་ཡེ་ཤེས་དཀྱིལ་འཁོར་གྱི༔ ལྷ་ཚོགས་མ་ལུས་འཁོར་བཅས་ཀྱི༔ སྐུ་གསུང་ཐུགས་ཡོན་ཕྲིན་ལས་ལྔའི༔ ཡེ་ཤེས་རོལ་རྩལ་མེ་མཚོན་འཁྲིགས༔ དུག་ལྔ་དུག་གསུམ་བརྒྱད་ཁྲི་དང་༔ འབྲེལ་བའི་ཉོན་མོངས་རྟོག་པའི་འཕྲུལ༔ གདོན་གསུམ་གཙོར་གྱུར་དགྲ་གདོན་བགེགས༔ འདོད་ཆགས་ཆེར་གྲོལ་ཀློང་དུ་བཤིག༔ ཕཊ་ཕཊ་ཕཊ༔ ཧཱུྃ༔ བྱང་ཕྱོགས་ལས་ཀྱི་མཁའ་འགྲོ་མའི༔ ཐུགས་ལས་བྱ་གྲུབ་མཚོན་མེ་འཁྲིགས༔ ཡེ་ཤེས་འགགས་མེད་སྒྱུ་འཕྲུལ་གྱིས༔ ཡུལ་མེད་ཟང་ཐལ་ངང་དུ་བསྐྲད༔ གནོད་བྱ་གནོད་བྱེད་ཚོགས་ཡུལ་ཆོས༔ མ་ལུས་ཆོས་ཉིད་ཀློང་དུ་བསྲེགས༔ གནོད་བྱེད་ནུས་སྟོབས་ཀུན་ཉམས་ནས༔ སླར་ཡང་ལྡང་མེད་རྒྱ་ཡིས་གདབ༔ སྟོང་ཉིད་དབུ་མ་ཆེན་པོའི་དབྱིངས༔ མཁའ་འགྲོའི་སྐུ་གསུང་ཐུགས་གསུམ་རྫོགས༔ སྣང་སྲིད་གདོད་ནས་རྣམ་པར་དག༔ ཀློང་ཆེན་འོད་གསལ་ངང་དུ་ཞིག༔ ཕཊ་ཕཊ་ཕཊ༔ ཅེས་བརྗོད་བཞིན་རིག་རྩལ་མཁའ་འགྲོའི་དཀྱིལ་འཁོར་དུ་ཤར་བའི་ང་རྒྱལ་དང་༔ རིག་སྣང་རྟེན་འབྲེལ་གྱིས་བསྡུས་པ་ཐམས་ཅད་རང་རིག་མཐའ་བྲལ་འོད་གསལ་དབུ་མ་ཆེན་པོའི་དབྱིངས་སུ་དབང་དུ་བསྡུས་ཤིང་ཟིལ་གྱིས་གནོན་པར་བསམ་ལ༔ གཉིས་སྣང་གི་རྟོག་པ་འཇིག་པར་བྱེད་པའི་སྐྱེ་མེད་ཀྱི་ཡི་གེ་ཕཊ་གྲངས་མང་ལ་ངར་ཐོན་པར་བརྗོད་པས་གཟུང་འཛིན་གྱི་རཱུ་ཏྲའི་རྒྱུ་རྐྱེན་རྟེན་འབྲེལ་ལས་བྱུང་བའི་ནད་གདོན་བར་ཆད་རྐྱེན་སྣང་ངན་པ་ཐམས་ཅད་ཚར་བཅད་ནས་ཡུལ་མེད་སྟོང་ཉིད་ཀྱི་གཤིས་སུ་ཞིག་པར་བསམ་མོ༔ ས་མ་ཡ༔ རྒྱ་རྒྱ་རྒྱ༔ འོད་གསལ་རིག་པའི་བྲག་ནང་ནས༔ ཀློང་གསལ་རིག་པའི་བརྡ་རིས་བཏོན༔ རང་གསལ་སྒྲིབ་མེད་ངང་ནས་ཕབ༔ སྟོང་གསལ་ཟུང་འཇུག་རྣལ་འབྱོར་པ༔ རིག་འཛིན་བདུད་འཇོམས་རྡོ་རྗེ་ངས༔ རིག་པ་འཛིན་པའི་གང་ཟག་གི༔ རིག་རྩལ་བརྟུལ་ཞུགས་མཐར་ཕྱིན་ཕྱིར༔ རིག་པའི་རྡོ་རྗེའི་རྣམ་འཕྲུལ་གྱིས༔ མཐུན་རྐྱེན་ཕྱག་ནས་བྲིས་པའོ༔ བཀྲ་ཤིས།། །།